32004R1498
L 275/8
JURNALUL OFÍCIAL AL UNIUNII EUROPENE
REGULAMENTUL (CE) NR. 1498/2004 AL COMISIEI
din 24 august 2004
de modificare a Regulamentului (CE) nr. 633/2004 de stabilire a normelor de aplicare a regimului licențelor de export în sectorul cărnii de pasăre
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2777/75 al Consiliului din 29 octombrie 1975 privind organizarea comună a piețelor în sectorul cărnii de pasăre (1), în special articolul 3 alineatul (2) și articolul 8 alineatul (12),
întrucât:
(1)
Condițiile economice existente pe piețele exporturilor de carne de pasăre sunt foarte diferite și variate. În consecință, este necesar să se precizeze condițiile în care se acordă restituiri la export pentru produsele din acest sector.
(2)
Pentru a adapta mai eficient metoda de alocare a cantităților pentru care se acordă restituiri la export și pentru a utiliza în modul cel mai eficient resursele disponibile, obiective prevăzute la articolul 8 alineatul (2) din Regulamentul (CEE) nr. 2777/75, ar trebui extinse împrejurările, prevăzute la articolul 3 alineatul (4) din Regulamentul (CE) nr. 633/2004 al Comisiei (2), în care Comisia poate lua măsuri în vederea limitării eliberării licențelor de export sau depunerii de cereri pentru astfel de licențe pe parcursul perioadei de reflecție prevăzută după depunerea cererilor.
(3)
De asemenea, este necesar să se stabilească condițiile în care aceste măsuri pot fi luate în cazul fiecărei destinații.
(4)
Este, de asemenea, necesar ca Regulamentul (CE) nr. 633/2004 să fie modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a cărnii de pasăre și ouălor,
ADOPTĂ PREZENTUL REGULAMENT:
Articolul 1
Articolul 3 din Regulamentul (CE) nr. 633/2004 se modifică după cum urmează.
1.
alineatul (4) se înlocuiește cu următorul text:
„(4) În cazul în care eliberarea licențelor de export generează sau riscă să genereze depășirea sumelor bugetare disponibile sau la epuizarea cantităților maxime pentru care se pot acorda restituiri la export pe parcursul perioadei respective, luând în considerare limitele prevăzute la articolul 8 alineatul (11) din Regulamentul (CEE) nr. 2777/75 sau nu permite continuarea exporturilor pe restul perioadei în cauză, Comisia poate:
(a)
să stabilească un procent unic de acceptare pentru cantitățile solicitate;
(b)
să respingă cererile pentru care nu au fost încă acordate licențele de export;
(c)
să suspende depunerea cererilor pentru licențe de export pentru o perioadă de maxim cinci zile lucrătoare, cu posibilitatea prelungirii suspendării pe o perioadă stabilită în conformitate cu procedura prevăzută la articolul 17 din Regulamentul (CEE) nr. 2777/75.
Cererile de eliberare a licențelor de export depuse pe parcursul perioadei de suspendare nu sunt valabile.
Măsurile prevăzute la primul paragraf se pot aplica sau modifica pentru fiecare categorie de produse și pentru fiecare destinație.”;
2.
se introduce următorul alineat (4a):
„(4a) Măsurile prevăzute la alineatul (4) pot fi, de asemenea, adoptate în cazul în care cererile de eliberare a licențelor de export se referă la cantități care depășesc sau riscă să depășească cantitățile livrate în condiții normale către o singură destinație și atunci când eliberarea licențelor solicitate prezintă un risc de speculație, denaturare a concurenței între operatori sau de perturbare a schimburilor comerciale respective sau a pieței comunitare.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 august 2004.